2019. október 13. 15:36, vasárnap Szekeres Viktor Az RTL naponta fog e-sportot adni

Örülhetnek a hazai e-sport-rajongók.



Eddig itthon, aki e-sportot akart nézni a tévében, annak a Gametoon HD csatornával kellett beérnie, mely többek között megvásárolta az Esports Balkan League (League of Legends), a legnagyobb regionális esport bajnokság nyári közvetítési jogait is. Azonban ezt a csatornát nem mindenki kapja meg, de most felütötte a fejét egy B-terv.



Az RTL Magyarország október 14-től ugyanis napi rendszerességgel fog 22:00-tól közvetíteni e-sporteseményt e-mánia címmel az RTL+-on. A csatorna közleménye szerint a különböző tematikájú műsorokban az ország elismert e-szakértői naponta 3 órán keresztül összegzik, elemzik a legfrissebb gamer eseményeket, részt vesznek a legnagyobb hazai rendezvényeken és beszámolnak a világ legfrissebb e-eseményeiről.



A tervek szerint a műsorvezetők és kommentátorok háttér-információkat, trükköket osztanak meg közérthető módon, de nem csak pro játékosoknak. A műsor főbb fókuszai a Fifa, a League of Legends és a Counter Strike: Global Offensive hazai és nemzetközi viadalai lesznek.